คือฉีดยาคุมกำเนิดแบบ 3 เดือน แล้วมีเลือดสีน้ำตาล...ออกมาแค่นิดเดียว .ไม่ใช่ประจำเดือน ประเดือนไม่มาค่ะ แล้ว มีอาการ วิงเวียนศีรษะ ปวดหัวบ่อย เหนื่อยง่าย ฉี่บ่อย บ่อยอาหาร บางวันไม่อยากกินข้าวเลย บางวันก็กินเยอะค่ะ น่าท้องก็เริ่มออก แบบนี้จะท้องไหมค่ะ?
สวัสดีค่ะ ผลข้างเคียงของยาฉีดคุมกำเนิดชนิดที่ฉีดทุก 3 เดือนนั้น มักทำให้เกิดเลือดออกกะปริดกะปรอย หรืออาจทำให้ประจำเดือนมามาก มานานกว่าปกติได้ แต่เมื่อผ่านไปซักระยะ ประจำเดือนมักจะขาดหายไป ซึ่งเป็นผลจากการที่เยื่อบุโพรงมดลูกฝ่อบางลง แต่ก็ไม่ได้อันตรายอะไร ดังนั้น การมีเลือดสีน้ำตาลออกมาปริมาณนิดเดียว และประจำเดือนไม่มา จึงน่าจะเกิดจากผลข้างเคียงของยาฉีดคุมกำเนิด มากกว่าเกิดจากการตั้งครรภ์ อย่างไรก็ตาม เนื่องจากมีอาการหลายๆ อย่าง แนะนำควรลองตรวจหาการตั้งครรภ์ดูก่อน หากตรวจไม่พบ อาการต่างๆ ที่เป็นอยู่ คือ เวียนหัว ปวดหัว เหนื่อยงา่าย ปัสสาวะบ่อย ก็อาจเกิดจากผลข้างเคียงของยาฉีดคุมกำเนิดก็ได้ หรือเกิดจากสาเหตุอื่นๆ ก็ได้ เช่น การมีความเครียด วิตกกังวล นอนไม่หลับ เป็นต้นส่วนการที่มีหน้าท้อง มักเกิดจากไขมันที่ไปสะสมตรงผนังหน้าท้อง จากการมีน้ำหนักขึ้น หรือขาดการออกกำลังกาย หรือเกิดจากการมีท้องอืด ท้องผูกก็ได้หากอาการต่างๆ ที่เป็นอยู่เป็นไม่รุนแรง แนะนำควรสังเกตอาการไปก่อน เพราะหากเกิดจากผลข้างเคียงของยาฉีด อาการก็จะค่อยๆ ดีขึ้น แต่หากอาการเป็นมาก ก็ควรไปพบแพทย์เพื่อตรวจรักษาค่ะ ในเบื้องต้น ก็ควรนอนหลับพักผ่อนให้เพียงพอ ดื่มน้ำเปล่ามากๆ งดการดื่มชา แกาแฟและแอลกอฮอล์ หากมีเรื่องเครียด ก็ควรพยายามผ่อนคลายความเครียดลงค่ะ